**ELŐTERJESZTÉS**

Bonyhád Város Önkormányzata Képviselő- testületének 2020. június 25-i

rendes/rendkívüli testületi ülésére

|  |  |
| --- | --- |
| Tárgy: | Bonyhádi Közös Önkormányzati Hivatal Szervezeti és Működési Szabályzatának jóváhagyása |
| Előterjesztő: | Dr. Puskásné Dr. Szeghy Petra jegyző |
| Előterjesztést készítette: | Dr. Puskásné dr. Szeghy Petra jegyző  dr. Márton Antal aljegyző |
| Előterjesztés száma: | 50. sz. |
| Előzetesen tárgyalja: | Humán Bizottság |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

A Bonyhádi Közös Önkormányzati Hivatalt 9 település 2013. január 1-jei hatállyal hozta létre. A 2019. október 13-i önkormányzati választásokat követően Kismányok Önkormányzata a közös hivatalból való kiválásról döntött, Mórágyi és Bátaapáti Önkormányzata pedig a közös hivatalhoz történő csatlakozásról döntött.

Az érintett Képviselő-testületek, köztük Bonyhád Város Önkormányzata 198/2019 (XII. 12.) számú határozatával tavaly év végén elfogadta az erről szóló megállapodást, mely alapján a Bonyhádi Közös Önkormányzati Hivatal alapító okiratának módosítása a Magyar Államkincstár törzskönyvi nyilvántartásába bejegyzésre került.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) és az államháztartásról szóló 2011. évi CXCV. törvény (a továbbiakban: Áht.) előírásai értelmében a közös hivatal költségvetési szervnek minősül. Az Áht. 10. § (5) bekezdése alapján a költségvetési szerv feladatai ellátásának részletes belső rendjét és módját szervezeti és működési szabályzat állapítja meg. A szervezeti egységekre vonatkozó szabályokat a költségvetési szerv szervezeti és működési szabályzatában, a gazdálkodás részletes rendjét belső szabályzatban kell meghatározni. Az államháztartásról szól törvény végrehajtásáról szóló 368/2011. (XII. 31.) Korm. rendelet 13. § (1) bekezdése részletesen felsorolja, hogy a szervezeti és működési szabályzatnak mit kell tartalmaznia.

Az előterjesztés mellékletében szereplő szervezeti és működési szabályzat a fenti jogszabálynak megfelelően került előkészítésre. A jelenleg érvényben lévő működési szabályzathoz képest főbb változás a két csatlakozó település kirendeltségeinek szerepeltetése, a közös hivatal belső szervezeti egységeinek aktualizálása, a munkakörök részletes leírása, az ügyfélfogadás és munkarend aktualizálása történt meg.

A Bonyhádi Közös Önkormányzati Hivatal Szervezeti és Működési Szabályzatát eddig Bonyhád Város Önkormányzatának a Szervezeti és Működési Szabályzatáról szóló 5/2015 (III. 27.) számú rendelete (a továbbiakban: Rendelet) függelékében szabályozta a fenntartó. Javaslom, hogy az új SZMSZ-t külön határozatban fogadja el valamennyi önkormányzat és ezzel egyidőben a Rendelet függelékét helyezze hatályon kívül.

Kérem a Tisztelt Képviselő-testületet, hogy az előterjesztést megvitatása után a határozati javaslatot elfogadni szíveskedjen!

**Határozati javaslat I.:**

Bonyhád Város Önkormányzat Képviselő-testülete Magyarország helyi önkormányzatairól szóló 2011. évi CLXXXIX. tv. (továbbiakban: Mötv.), valamint a Közös Önkormányzati Hivatalt létrehozó megállapodás alapján a Bonyhádi Közös Önkormányzati Hivatal Szervezeti és Működési Szabályzatát a határozat mellékletét képező tartalommal hagyja jóvá.

**Határozati javaslat II.:**

Bonyhád Város Önkormányzat Képviselő-testülete Bonyhád Város Önkormányzata Képviselő- testülete a Szervezeti és Működési Szabályzatról szóló 5/2015. (III. 27.) önkormányzati rendelete 4. számú függelékét 2020. július 1. napjától hatályon kívül helyezi.

Határidő: azonnal

Felelős: Dr. Puskásné Dr. Szeghy Petra jegyző

Bonyhád, 2020. június 17.

Dr. Puskásné Dr. Szeghy Petra

jegyző